بابلی بابین تاپار!
مه 16, 2007 at 9:56 ب.ظ. بیان دیدگاه
ایش یئریمده ماراغالی کریمی حئیرانی بیر امکداشیم واردیر. بوگون ، کریمیدن بیر صحیفه شئعر وئردی بیلهمه. سیزه ده نیسگیل ائلهمک ایستهییرم:
وار واری واردان قازانار، یوخ یوخو، آج آجی آجلیقدا تاپار، توخ توخو.
چون یاغی یاغ اوسته قالار روزگار، آز آزی آزدان یارادار، چوخ چوخو.
بابلی بابین تاپماسا چاتماز باشا، گول گولو آغوشه آلار، پوخ پوخو.
گؤرنئجه منلن لجه دوشموش فلک، سینهمه سانجیر اوخون اوستهن اوخو.
نه صنم ایستر منی نه اؤزننهم، یوخسول اولور خالقین ایچینده خوخو!
گئچدی جاوانلیق، قوجالیق حاقلادی، خاطیرهلر جومله یوخویموش، یوخو.
دونیا بؤیوک مزرعهدیر عیبرته، سرسری باخما هوشون اولسون اوخو!
سئل کیمی سورعتله گئچیر دونیانین، یاخشی-پیسی، چال-چاغیری، آخ-اوخو!
نه ائله گیر-چیخ، نه سوخول، نه چکیل، معرکهدیر گیر-چیخی یا چک-سوخو!
سعی ائله ال توت، دوگون آچ، خئیر وئر، نه قویو قاز، نه بیرینه تور توخو.
بیردی «کریمی» بو زامان اهلینه، گول تک عطیر سپ یا سوغان تک قوخو!
«کریمی، رنگارنگ، ص61، تورکی غزل» باشلیقلی بو شعرده سئودیگیم گونئی آذربایجان دئییملریندن قایناقلانان:
بابلی بابین تاپماسا چاتماز باشا، گول گولو آغوشه آلار، پوخ پوخو.
بئیتی چوخ خوشوما گلدی. فارسجا:
کبوتر با کبوتر، باز با باز، کند همجنس با همجنس پرواز
بئیتینین قارشیلیغی اولاراق دا ایشلنه بیلر منجه. عئینی معنالاری داشییان «بابلی بابین تاپار»، «بابلی بابین تاپماسا، گون آه-وای ایله گئچر» و «چؤلمک دیغیرلانار، دوواغین تاپار» دئییملرینی 63 یاشیندا ماراغالی خانیمدان درلهمیشم.
Entry filed under: آنا دیلی, تورکجه, دانیشما دیلی-فولکلور.
پاسخی بگذارید
Trackback this post | Subscribe to the comments via RSS Feed
prs_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab eng_Latn